Midt- og Vestsjællands Politi efterforsker en eksplosion ved indgangspartiet til en beboelsesejendom i Gersagerparken ved Hundige natten til tirsdag.

Det oplyser vagtchef Boye Rasmussen tidligt tirsdag morgen.

Ingen personer er kommet til skade, men der er sket materiel skade på bygningen.

- Udhænget foran indgangsdøren er sprængt væk. Så det er en forholdsvis kraftig eksplosion, som der nok skal mere til end et kanonslag. Efter vores vurdering kræver det nok en sprængkraft svarende til en håndgranats, siger vagtchefen.

Han tilføjer, at politiet har fundet fragmenter på stedet.